Înmatriculările de autoturisme au crescut cu 12% în luna aprilie
Datele statistice sunt valabile pentru cele 27 de state membre ale Uniunii Europene, plus Marea Britanie și țările din Asociația Europeană a Liberului Schimb (EFTA), respectiv Islanda, Liechtenstein, Norvegia și Elveția.
În aprilie, în Europa au fost înmatriculate 1,08 milioane de autoturisme, comparativ cu 965.313 unități în aceeași perioadă din 2023. Vânzările de mașini electrice pe baterii au crescut cu 14,8%, iar cele de vehicule hibride au urcat cu 33,1%, conform datelor ACEA. Vehiculele electrificate – modele complet electrice, hibride plug-in sau complet hibride – au reprezentat 47,8% din toate înmatriculările de mașini noi în aprilie, o creștere față de nivelul de 44,1% din anul precedent.
În aprilie, piața auto din România a crescut cu 34,6%, înmatriculându-se 13.276 autoturisme, față de 9.865 vehicule în aceeași perioadă din 2023.
Principalele piețe europene au raportat creșteri semnificative în aprilie: Spania (23,1%), Germania (19,8%), Franța (10,9%), Italia (7,7%) și Marea Britanie (1%), conform datelor ACEA.
Sectorul auto european angajează 12,9 milioane de persoane, reprezentând 8,3% din totalul locurilor de muncă din industria UE.
Înmatriculările de autoturisme noi în Europa au crescut cu 6,5% în primele patru luni din 2024, comparativ cu perioada similară din 2023, ajungând la 4,48 milioane de unități.
Primele cinci piețe europene au înregistrat creșteri semnificative în perioada ianuarie-aprilie 2024: Marea Britanie (8,4%), Spania (7,8%), Germania (7,8%), Franța (7%) și Italia (6,1%), potrivit datelor ACEA.
În primele patru luni ale acestui an, piața auto din România a înregistrat o scădere de 0,7%, cu 46.504 autoturisme înmatriculate, față de 46.831 vehicule în aceeași perioadă din 2023.
Vânzările de autoturisme Dacia au crescut cu 12,6% în aprilie
Vânzările de autoturisme Dacia în Europa au înregistrat un avans de 12,6% în aprilie, menținând cota de piață a producătorului la 4,6%, potrivit informațiilor publicate miercuri de Asociația Constructorilor Europeni de Automobile (ACEA).
Datele sunt valabile pentru statele din Uniunea Europeană, Marea Britanie și țările din Asociația Europeană a Liberului Schimb (EFTA), respectiv Islanda, Liechtenstein, Norvegia și Elveția.
În aprilie, au fost înmatriculate 50.153 de autoturisme Dacia în Europa, comparativ cu 44.553 în aceeași perioadă din 2023.
Majoritatea marilor producători auto au raportat creșteri ale vânzărilor în aprilie: grupul Volkswagen (14%), grupul Renault (11,6%), Mercedes-Benz (4,8%), în timp ce grupul Stellantis și Ford au înregistrat scăderi de 1,5% și, respectiv, 12,8%.
În primele patru luni ale acestui an, livrările de autoturisme Dacia au crescut cu 5,3% în Europa, înmatriculările ajungând la 201.649 unități, în creștere față de perioada ianuarie-aprilie 2023, când s-au înregistrat 191.422 vehicule.
În aceeași perioadă, majoritatea marilor producători auto au raportat creșteri ale vânzărilor: grupul Volkswagen (4%), grupul Stellantis (2,9%), grupul Renault (4,5%), în timp ce Mercedes-Benz și Ford au raportat scăderi de 2,4% și, respectiv, 15,2%.